Belaunaldien arteko harremana lantzen Beran • ZUZEU\nBerako Udalak eta Bortzirietako Oinarrizko Gizarte Zerbitzuen Mankomunitateak proiektu berritzailea landu dute azken urteotan: Jubiloteka. Adineko pertsonei zuzendutako zerbitzua da, haurrak ludotekara nola, astean bitan Jubilotekan biltzen dira. Adinekoei zerbitzua emateaz gain, hauen zaintzaileentzat harnasgune bat ere izan nahi du, adinekoak Jubilotekan dauden bitartean, bertzelako eginkizunetarako edota euren aisialdirako denbora izan dezaten zaintzaileek. Lana, familia eta aisialdia uztartzeko Bortzirietako Planaren barrenean hasi zen proiektua, eta egun, astean bi goizez garatzen da, ikasturte osoan zehar. Adinekoek kulturaz, aisialdiaz eta giza harremanez gozatzeko kalitatezko bilgune bat izan nahi du Jubilotekak. Jarduera fisikoa, estimulazio kognitiboa eta relajazioa lantzen dituzte.\nAurten, baina, haratago joan nahi izan dute, eta Berako Toki Ona institutuko DBH3ko ikasleekin lanean aritu dira. Herritartasunerako Hezkuntza ikasgaiaren baitan, belaunaldien arteko harremana lantzen jardun dira. Adinekoek ikasleak ezagutu zituzten, lehenik, azken hauek prestatutako aurkezpenen bidez. Ondotik, ikasleek adinekoak elkarrizketatu zituzten, eta elkarrizketa horiekin adineko bakoitzaren biografia idatzi dute, honen historia eta sentimenduak bilduz. Topaketa batekin bukatu zuten proiektua, eta bertan, ikasleek euren lanak aurkeztu dizkiete adinekoei.\nProiektuaren sustatzaileek nabarmendu dute belaunaldien arteko harremanak sakontzearen garrantzia, \_”gazteek adinekoengandik zer ikasia badutelako, baina baita adinekoek gazteengandik ere”. Balorazio “arras positiboa” egin dute bi aldeek, eta heldu den urtean proiektuan sakontzeko asmoa agertu dute.\nadinekoak, belaunaldiak, ikasleak\nAkatzen ez zaituenak indartzen zaitu


"Gorputzak eutsi bitartean arraunean jarraituko dut" - Irutxuloko Hitza : Irutxuloko Hitza\nIoritz Orbegozo, arraunlaria\n"Gorputzak eutsi bitartean arraunean jarraituko dut"\nAzkeneko hiru denboraldietan Donostiarran aritu bada ere, Trintxerpeko arraun taldean hasi zen arraunean Ioritz Orbegozo (Altza, 1985). 2014. urtean egin zuen salto TKEra eta San Pedron eta Kaikun aritu zen hiriko taldera iritsi aurretik. Arraunean aritzeaz gain, nerabea zela Irutxulo astekariaren banatzaile moduan ere ibili zen bere auzoan.\n2017an fitxatu zuen Donostiarrak Orbegozo; taldeko brankaria da. (Argazkia: Maite Reizabal)\nZer izan zinen lehenago: arraunlari ala ‘Irutxulo’-ko banatzaile?\nNoiz hasi zinen arraunean?\nTxikia nintzela pilotan ibiltzen nintzen Altzan. Istripu larria izan nuen, auto batek harrapatu baininduen. Belauna, klabikula, besoa eta abar hautsi zizkidan, eta izugarrizko triskantza egin zidan. Beso bat ez zitzaidan oso ondo geratu, eta pilota utzi behar izan nuen. Hori dela eta, nire lagunak Trintxerpen arraunean aritzen zirenez, probatzera joan nintzen egun batean. Gaur arte.\nEta nola iritsi zinen ‘Irutxulo’-ko banatzaile izatera?\nEz naiz oso ondo gogoratzen, baina ikastola garaian izan zen, nerabezaroan-edo. Parrandarako dirua irabazteko modu bat zela esango nuke.\nZer gogoratzen duzu ‘Irutxulo’-n lanean aritu zineneko garaiaz?\nGarai hartan egoitza Prim kalean zegoen, eta nik Altzan banatzen nuen. Auzoan barrena, ordu eta erdiz, atzera eta aurrera ibili behar nuela gogoratzen dut. Ordura arte ez nekien Altzan hainbesteko aldapa zegoenik.\nGeroztik ‘Irutxuloko Hitza’ jarraitu duzu ala lotura galdu zenuen nolabait?\nIrakurtzen jarraitu dut, baina Internet bitartez. Batik bat, euskarazko egunkariak irakurtzen ditut.\nArraunari dagokionez, hasi zinenetik noizbait utzi duzu?\nIkasten ari nintzen bitartean jarraitu nuen arraunarekin, baina lanean hasi nintzenean utzi nuen. Bi gauzak uztartzeko zailtasunak ikusten nituen, eta hiru urte egon nintzen arraun egin gabe. Orduan, Trintxerpeko entrenatzaile batek itzultzeko proposamena egin zidan hainbat aldiz, baina ni, behin eta berriro, luzamendutan ibili nintzen. Azkenean, egun batean, etxera etorri zen ni konbentzitzeko eta ez nuen beste erremediorik izan. 2000. urtea zen. Geroztik, ez dut berriro utzi.\nNola iritsi zinen Donostiarrako arraunlari izatera?\nTrintxerpe talde txikia zen, familia artekoa, esan daiteke. Ni oso gustura nengoen han, eta zazpi bat urtez arituko nintzen eurekin arraunean. Kontua da klubak zailtasun ekonomikoak zituela. Ondorioz, urte batean erabaki zuten trainerua ez ateratzea. Une hartan pentsatu nuen nire arraun ibilbidea amaitu zela. Aldiz, nirekin Trintxerpen arraunean aritutako lagun batek Aitor Balda San Pedroko entrenatzaileari nire izena aipatu zion. Hala hasi nintzen TKEn —Traineru Kluben Elkartean—. San Pedron bi urtez aritu ondoren, Kortak deitu ninduen, eta Kaikun egin nuen urtebete. 2017an, han nengoela Igor Makazagaren deia jaso nuen Donostiarrara etortzeko. Proiektua azaldu zidan, eta aproposa iruditu zitzaidan. Eta egia esan, gustura nago taldean. Gainera, talde tekniko oso ona du eta oso zainduak gaude.\nMomentuz arraunean jarraitu nahi duzu?\nPrintzipioz bai. Gorputzak eutsi bitartean, behintzat, arraunean jarraituko dut.\nTaldeari dagokionez, zer iruditzen zaizu aurtengo denboraldia?\nHamar bat emango nioke. Konfinamendutik itzultzean nabaritu genuen trainerua oso-oso azkar zihoala, nahiz eta aldaketa ugari izan genituen taldean. Eta oso denboraldi ona egiten ari gara oro har, eta oso estropada onak egin ditugu. Zarautzekoa iritsi arte, behintzat.\nLarunbatean, ekaitza sartu zen. Gu azkeneko txandan geunden, eta bete-betean eragin zigun. Are gehiago, Ohorezko Txandako traineru guztiek pairatu genituen horren ondorioak, egun horretako sailkapenean, zazpigarren, hamargarren eta abar geratuz. Gero, joan den larunbatean, Santurtziko estropadan, lehen kalea egokitu zitzaigun, korrontea kontra genuen eta, marea biziak direla eta, ur gutxi zegoen. Borrokatuta ere, emaitza txarra izan zen. Horren guztiaren ondorioz, sailkapen nagusian, hirugarren eta laugarren postuak izatetik, seigarren postuan egotera igaro gara. Alde horretatik, pena ematen dit. Oso denboraldi ona egin dugu, Ohorezko Txandan izan gara, TKEko talderik erregularrena izan gara,baina ez dugu zorterik izan azkeneko asteetan.\nLau estropada falta dira. Postuak aurreratzea lortuko duzuela uste duzu?\nBaietz uste dut. Bi asteburu hauetan ez dugu erakutsi orain arte emandako maila. Ez dugu gaizki egin arraun: zorte txarra izan dugu. Dena den, zaila dago bosgarrenak —Zierbenak— guk baino dezente puntu gehiago baititu. Baina nik uste dut emaitza hobeak lortuko ditugula.\nKontxarako ere ez da ezer falta. Zein helburu duzue aurten?\nKontxan, zentzu horretan, zerotik hasten gara eta uste dut oso maila ona emango dugula Kontxan. Dena den, batek daki. Azken batean, ez dakigu nola egongo den itsasoa edo haizeak zein joera izango duen. Horrek estropada zaildu dezake. Baina gu oso gogotsu gaude eta azkeneko asteburuetako arantza kendu nahi dugu. Geure buruarengan konfiantza dugu eta badakigu trainerua oso azkarra dela. Ondorioz, badakigu emaitza polita lortu dezakegula estropada horretan.\nAurtengo Kontxako banderan kaleko giroa oso bestelakoa izango da koronabirusa dela eta. Nola daramazu hori arraunlari moduan?\nDagoeneko apur bat ikusi genuen nolakoa izan zitekeen egoera. Izan ere, etxeko bandera irabazi genuen uztailean —Caixabank bandera, Donostiarrak antolatua—. Egia esan, oso egun polita izan zen, Union Artesana elkartearen 150. urteurrena ere ospatu baikenuen, eta gainera niri brankari onenaren saria eman zidaten. Baina egoera dela eta, zaleei estropada etxetik ala telebistan ikusteko eskaera luzatu zitzaien. Eta, normala den bezala, ez zegoen inor. Aldiz, koronabirusik izan ez balitz, ziur nago arrapala gainezka izango zela. Pena handia izan zen. Gainera, orduan ez zeuden egun dauden muga guztiak. Beraz, orain Kontxan, ziurrenik berdina pasako da. Bandera irabazten duenak ere, etxera joan beharko du.\nTalai Berri Txakolindegia


Mayrac - Wikipedia, entziklopedia askea.\n44° 53′ 55″ N, 1° 33′ 30″ E / 44.8986°N,1.5583°E / 44.8986; 1.5583Koordenatuak: 44° 53′ 55″ N, 1° 33′ 30″ E / 44.8986°N,1.5583°E / 44.8986; 1.5583\nBaladou, Saint-Sozy, Creysse, Lachapelle-Auzac, Pinsac eta Souillac\n129 (%50.4) 120 (%46.9)\nMayrac (frantsesez eta ofizialki: Mayrac) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 254 biztanle zituen.\n2007an Mayrac udalerrian erroldatutako biztanleak 254 ziren. Familiak 104 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 28 seme-alabarik gabeko familiak ziren, 36 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 160 etxebizitza zeuden, 105 familiaren etxebizitza nagusia ziren, 47 bigarren erresidentzia ziren eta 8 hutsik zeuden. 148 etxeak ziren eta 7 apartamentuak ziren. 105 etxebizitza nagusietatik 81 bere jabearen bizilekua ziren, 22 alokairuan okupaturik zeuden eta 2 doan lagata zeuden; 4 etxek bi gela zituzten, 14 etxek hiru zituzten, 32 etxek lau zituzten eta 55 etxek bost zituzten. 76 etxek euren parking plaza propioa zuten azpian. 51 etxetan ibilgailu bat zegoen eta 49 etxetan bat baino gehiago zituzten.\nMayrac udalerriko biztanleria-piramidea 2009an .\n2007an lan egiteko adina zuten pertsonak 162 ziren, horien artean 121 aktiboak ziren eta 41 inaktiboak ziren. 121 pertsona aktiboetatik 109 lanean zeuden (61 gizon eta 48 emakume) eta 12 langabezian zeuden (6 gizon eta 6 emakume). 41 pertsona inaktiboetatik 14 erretiraturik zeuden, 12 ikasten zeuden eta 15 "bestelako inaktibo" gisa sailkaturik zeuden.\n2009an Mayrac udalerrian 104 unitate fiskal zeuden, 240 pertsonek osaturik. Pertsona bakoitzeko diru-sarrera fiskalaren mediana urteko 15.215 euro zen.\n2007an zeuden 9 komertzioetatik, 3 eraikuntza enpresak ziren, 3 ibilgailuen saltze eta konpontze enpresak ziren, 2 ostalaritza eta jatetxe enpresak ziren eta 1 zerbitzu enpresa zen.\n2000. urtean Mayrac udalerrian 23 nekazaritza-ustiategi zeuden, 416 hektarea erabiltzen.\nSaint-Sozy (2,2 km)\nBaladou (2,5 km)\nCreysse (3,2 km)\nMeyronne (3,7 km)\nMontvalent (5,2 km)\nMartel (5,8 km)\nLacave (5,9 km)\nBNF: 15261078m (data)\nOrriaren azken aldaketa: 25 martxoa 2021, 11:36.


Nafarroako 69 elkartek Gobernuaren aintzatespena jaso dute Enpresako Erantzukizun Soziala hobetu dutelako\nNafarroako 69 elkartek Gobernuaren aintzatespena jaso dute Enpresako Erantzukizun Soziala hobetu dutelako ostirala, 2017.eko azaroak 3\nAyerdi lehendakariordeak diplomak entregatu dizkie InnovaRSE metodologia ezarri duten sozietateei, eta horien artean Nafarroako Parlamentua dago\nAintzatetsitako enpresa-taldearen argazkia. Erdian Ayerdi lehendakariordea eta Parlamentuko lehendakari Ainhoa Aznarez. ( irudia handitu )\nManu Ayerdi lehendakariorde ekonomikoak diploma bat entregatu die ostiral honetan InnovaRSE metodologia ezartzen ari diren Nafarroako 69 elkarteri, Enpresen Erantzukizun Sozialaren kideak pixkanaka osatzen direnak.\nAintzatesteko ekitaldian Ekonomia, Enpresa eta Lan Politikako zuzendari nagusi Izaskun Goñik ere parte hartu du. Horrela, Ekonomia Garapeneko ostiraleko jardunaldia Condestable Jauregian izan da.\nParlamentuko lehendakari Ainhoa Aznarez diploma bat jasotzeko joan da ekitaldira. Horrela, Nafarroako Parlamentuak programan duen inplikazioa nabarmendu dute, InnovaRSE metodologia ezartzen duen Nafarroako Sektore Publikoaren lehen erakundea delako.\nDiplomak entregatu ondoren Izaskun Goñik InnovaRSEren metodologia aurkeztu du, Foru Komunitatekoa berezkoa dena, eta Europar Batasunak enpresek duten erantzukizun sozialari buruzko estrategia erreferentzia gisa hartuz, aplikatze-protokolo bat sustatu eta bultzatzen du.\nProgramak enpresek, gizarteak eta erakundeek elkarri eskatzen dioten kultura bat gisa hartzen du Enpresen Erantzukizun Soziala (RSE). Horrela, zenbait helburu garatzen ditu jarduera integrala lortzeko. Enpresak legezko eskaerez harago joatera eta beraien barne ekosistema hobean konpromiso hartzera eta gizartearekin eta ingurumenarekin harreman hobea izatera bultzatzen ditu. Horrela, denen eta enpresaren interesa bera izango da.\nOptitud enpresako kontseilari delegatu Iosu Lazcozek "Optitud Enpresen Erantzukizun Sozialean" izeneko hitzaldia eman du. Lazcozentzat optitud delakoa norberak baikortasuna eta jarrera bateratuz jokatzeko erabakia da. Horri esker, lan-ingurune positiboetan berrikuntza hirukoizten dute, salmentak handitzen dira, absentismoa eta langile aldaketak murrizten dituzte.\nLazcozentzat XXI. mendeko enpresak erabaki garrantzitsu baten aurrean daude: iraunkortasuna bermatu behar dute denbora, edo gaur egun duten inertziari jarraitu. Etorkizuna ziurtatu nahi badute, aktiborik baliotsuena beharko dute: pertsonak. Horrez gain, kontsumitzen dituzten baliabideekin errespetutsuak izan beharko dute, gero eta gutxiago baitaude. Lehiakortasuna handitzeko, Lazcozentzat, kontuan hartu behar dugu ekosistema sentikor eta mugatu baten barruan aritzen garela. "Dena egituratzeko neurtu eta jardun behar dugu, eta bide horretan daude gaur goizean entregatu diren InnovaRSE zigiluak".\nZabala Innovation Berrikuntza Sozialeko Saileko zuzendari Mikel Berraondok Enpresen Erantzukizun Sozialaren barruan dagoen lan-harremanari buruz hitz egin du.\nBerraondok azaldu du RSE aldaketen une garrantzitsu batean dagoela arautegien zenbait bilakaerengatik, nazioarteko lankidetzako agendek enpresen gizarte-konpromisoak indartzen dituztelako.\nAro berrietan, nabarmendu du Berraondok, enpresaren gizarte-balioa garatzea edo giza eskubideen arloan behar bezalako parametroak erabiltzea ezinbesteko baldintzak dira bere gain hartu nahi dituen borondatezko konpromisoez harago doan edozein enpresarentzat.\nBerraondoren ustez, "Nafarroako Gobernua aitzindaria izan da administrazio publikoen artean bere InnovaRSE metodologiarekin. Metodologia horrek, Zabalaren kasuak erakusten duen moduan, enpresei RSEren eskaerekin bat egiteko aukera ematen die; baita haien gizarte eta enpresa onurak ulertzen eta iraunkortasun-txostenen mundu zailean sartzea ere".\nLan Zerbitzuko zuzendari Javier Zubicoak Matukio enpresako kontseilari delegatu Danny Imizcozek moderatu duen saioa amaitutzat eman du.


Praktikotasuna — Eibar.ORG | Eibarko peoria\nHemen zaude: Hasiera / Blogak / Izan eta Esan / Praktikotasuna\nElena Laka 2006/05/22 10:07\nHirurehun mila euro inbertituko ditu Udalak herriko jolasparkeak berritzeko (...) Hirigintza Saileko zinegotzi Juanjo Arrietak kontatu digu herrirako aparailu egokiak aukeratze aldera leku askotan ibili direla begira: "Azoka handiena ikusi genuen Italian" (...) Donostian udaletxe aurrean badirela azkoetan ikusten ibili diren zabuen antzekoak. Goienkaria, 06-5-19\nEz naiz emakumeak agintean baleude mundua ezberdina izango litzatekela uste duten horietakoa. Ostera, bai iruditzen zait agintariek emakumeek oro har mendeetako etxekoandretzaren ondorioz edo garatu dugun praktikotasuna erabiliko balute, mundua errezagoa izango zela.\nBergaran jolasparkeek aspaldi zeukaten berritzeko premia. Ulertzen dut Udalak ezin diola edozein arazori berehalako irtenbiderik eman, arazoak asko direla eta dirua beti eskas, agintarien lanaren zati handi bat lehentasunak finkatzean datzala. Orain iritxi zaie jolaslekuei txanda. Eta hasi zaizkigu agintariak ziburu egokienak ipintzeko moduaren bila. Albisteak dionez, joan dira Europara, leku askotara, baita Italiara ere. Azkenean zein marabilla topatu, eta Donostiako udaletxe aurrean daudenak bezalakotxeak ipiniko dituztela.\nZiburu onak eta modernoak aukeratzeko orduan, ez zen nahikoa Donostiako Alderdi-ederretik edo Araba plazatik, Bilboko Guggenheim ondotik osteratxo bat egitea, gertu-gertuko hiru jolasparke egokiak aipatzearren. Edozein guraso koadrillak eman ditzake bostpasei jolasleku onen izenak, guztiak ehun kilometroko gorabeheran.\nBidaian erabilitako udal sosak alde batera lagata (gogoan izan lehentasunen kontua), benetan beharrezkoa zen Bergarako Udaleko ordezkariak Europan zehar paseatzea ziburu aukeran, Euskal Herrian ziburuak ipintzen lehenak izango balira moduan?\nBadakit praktikotasuna ez dagoela udal kudeaketa zuzentzen duten irizpideen artean.Ziburuak aukeratzeko bidaiaren erabakia ez da agintari praktiko batena, gizon zein emakume.


Pulsar Concept, Bonito Editorial eta Pescatienda 2015eko Barakaldo Enpresa Berritzaile Saria | innobak!\nEpaimahaiak aipamen berezia eman die Nubenuvó dendari eta Andraca botikari.\nPulsar Concept enpresa, Bonito argitaletxea eta Pescatienda dendak VII edizioko Barakaldo Enpresa Berritzaile Saria irabazi dute. Saria Barakaldoko garapen-agentziak, Inguraldek, banatzen du. Aurten, 23 enpresa aurkeztu dira.\nSari banaketa atzo arratsaldean ospatu zen Ezkerraldeko enpresen Garapen Zentroan (CEDEMI). Bertara Garapen Ekonomiko eta Lehiakortasun sailburua, Arantza Tapia, hurbildu zen eta beste 200 bat pertsona.\nEkimenean Korrontzi folk taldearen musika entzuteko aukera egon zen. Horretaz gain, saridun enpresa eta proiektuen berezitasunak aurkeztu ziren.\nBarakaldoko alkateak, Amaia del Campok, azpimarratu zuen Barakaldo Enpresa Berritzaile Sariaren 30.000 euroen helburua hauxe dela; «enpresa- proiektu berritzaileak garatzea eta hiriko enpresa txiki eta ertainek berrikuntzaren alde egiten duten ahalegina saritzea».\nArantza Tapia sailburuak azpimarratu du enpresen egunerokoan berrikuntza sartzea berebiziko garrantzia duela. Bestalde, adierazi du Eusko Jaurlaritzak berrikuntzarako ibilbide-orri bat sortu duela. Dokumentu horrek enpresetan berrikuntza aplikatzeko sei tresna nagusiak biltzen ditu.\n2015-12-01 / Berrikuntza. Etiketak: Barakaldo Enpresa Berritzaile saria, Bonito Editorial CEDEMI, Inguralde, Pescatienda, pulsar concept\n← Barakaldoko merkatua modaz bete da Barakaldo Fashion Week ekimenari esker\nBerrikuntza hauek saria lortu dute; larrialdietarako simulagailu birtuala, poema bilduma eta kirol-arrantza denda →


Gasteizko udalerrian etxebizitzak eta bizitegietako eraikinak eraberritzeko 2020-2021 ekitaldirako laguntzen deialdiari buruzko informazioa.\nEnsanche 21 Zabalgunea programa berria lantzen ari da 2021eko ekitaldian, Gasteizen etxebizitzak eta bizitegi-eraikinak birgaitzeko laguntzak emateko.\n2021ean garatzekoak diren birgaitze-lanetarako eskabideak programaren arauak ALHAOn argitaratzen denean aurkeztu beharko dira.\n2020. urtean zehar, birgaitzeko laguntza-eskaeren 753 espediente izapidetu dira, 19.196.464,06 €ko zenbateko osoa duten obrei dagozkienak. Espediente horiek 2.337 eskaera dituzte, eta emandako languntzen zenbateko osoa da: 2.381.985,40 €. Laguntza horiek aurreko ekitaldietako deialdiei dagozkie, 2012. urtetik 2018. urtera bitartekoei.\nEgindako ordainketak Ensanche 21 Zabalgunea S.A.-ren Administrazio Kontseiluetan onartu ziren, 2019ko azaroaren 27an eta 2020ko ekainaren 29an eta azaroaren 26an egindako bileretan.\nEgindako obra-motaren arabera aztertuta, nabarmendu egin behar dugu ordaindutako laguntzen % 36,66 igogailuak eraberritzeari dagokiola, % 19,25 eraikinen inguratzailea hobetzeari eta % 13,39 igogailuak jartzeari.\n2020an ordaindutako laguntzak guztira\nDiruz lagundutako zenbatekoa\nIrrisgarritasuna: igogailua jartzea 13 93 1.938.338,03 € 318.854,26 € % 13,39\nIrrisgarritasuna: igogailua eraberritzea 98 1001 9.989.288,87 € 873.343,89 € % 36,66\nIrrisgarritasuna: 0 kota 19 194 1.487.279,10 € 146.493,14 € % 6,15\nIrrisgarritasuna: indibiduala 44 44 445.654,05 € 66.048,32 € % 2,77\nInguratzailea 65 427 3.386.978,16 € 458.560,87 € % 19,25\nEgitura 10 57 604.252,00 € 148.304,73 € % 6,23\nInstalazioak 24 41 1.123.708,11 € 149.414,45 € % 6,27\nEIT 480 480 220.965,74 € 220.965,74 € % 9,28\nGuztira 753 2.337 19.196.464,06 € 2.381.985,40 € % 100,00\nSozietatearen 2020ko jarduera-memorian ikus daiteke zer laguntza ordaindu diren, deialdiaren arabera (2012tik 2018ra).


Deustuko Unibertsitateak Deusto FabLaben lehenengo harria jarri du, MITen barruko fabrikazio digitaleko laborategiarena | Agenda Ingenieria | Ingeniería | Deusto\nDeustuko Unibertsitateak Deusto FabLaben lehenengo harria jarri du, MITen barruko fabrikazio digitaleko laborategiarena\n2015eko martxoak 27Bilboko Campusa\nMartxoaren 27an, etorkizuneko Deusto FabLab fabrikazio digitaleko laborategiaren lehen harria jartzeko ekitaldia izan zen Deustuko Unibertsitatean. Laborategia Deustuko Unibertsitateak bultzatu du, Ingeniaritza Fakultatearen bidez, Bizkaiko Foru Aldundiaren eta Bilboko Udalaren babesaz, baita Bilbao Bizkaia Design Council plataforman inplikatuta dauden erakunde publiko eta pribatuen laguntzaz. Diziplina ugariko espazio hau zabalik dago gizarteko beharrizanei erantzuteko eta MIT (Massachusetts Institute of Technology) erakundeak lideratutako 400 FabLaben mundu mailako sarekoa da.\nDeusto FabLab proiektua fabrikazio digitaleko prozesuetarako ekipamendua eta makineria jasotzeko azpiegiturak eraikitzea ekarriko duen proiektua ez ezik, diseinuaren, berrikuntzaren eta sormenaren inguruko topagune izateko ere sortu da, elkarlanean aritzeko erreferentziako gune izateko, enpresa, erakunde eta gizarte arloko erakundeentzat, eta, horrela, hiri sortzaile proiektu bateko partaide izateko, sortzailea den lurralde batean.\nFabLaba laborategi bat da, partekatutako makina eta teknologietan oinarritua. Bertara edozein pertsona sartu daiteke eta ia edozer fabrikatu dezake. Ideia MITek bultzatu eta garatu du, hezkuntzaren zabalkunderako tresna moduan, eta ehunka unibertsitatek, ikerketa zentrok eta mundu osoko sortzailek hartu dute eurentzat. Lokarria da produkzio eredu berrietako milaka ikertzailerentzat, diseinu, arkitektura eta ingeniaritza maila guztietan.\nTestuinguru honetan sortu da Deusto FabLab, sorkuntza eta prestakuntzako zentroa. Hezkuntza programaren barruan jasotzen ditu fabrikazio digitalarekin lotutako lantegi, jarduera eta trebakuntza ikastaroak. Horren guztiaren helburu nagusia da Deustuko Unibertsitatean datorren ikasturtean eskaintzen hasiko den Industria Diseinuko Ingeniaritzako gradu berriari laguntza ematea. Hala ere, FabLab mundu mailako sarearen oinarriei jarraiturik, espazio irekia izango da publiko eta enpresentzat.\nDeusto FabLaben barruan ia edozein objektu fabrikatzeko modua ematen duten ekipo batzuk daude. Ekipo horien arteko batzuk aipatuko ditugu: CO2 laserrez ebakitzeko makina, 2D eta 3Dko egituretarako, grabaziorako eta/edo materialen ebaketarako; seinaletikarako biniloak, ehun pertsonalizatuak, antenetarako kobre-xaflak eta zirkuitu malguak ebakitzeko makina; zehaztasun handiko fresatzeko makina zirkuitu inprimatuetarako eta doitasun handiko piezetarako: neurri handiko fresatzeko makina, altzari eta estalkietarako; 3Dko inprimagailuak, ia edozein gauzaren prototipoak arin egiteko, eta osagai elektriko eta programazioko gama zabala, zirkuitu elektronikoen prototipoak arin egiteko.\nIndustria Diseinuko Ingeniaritzako Gradua eta Deusto FabLab\nFabLaba martxan jartzea datorren ikasturtean Industria Diseinuko Ingeniaritzako Gradua eskaintzeari loturik dago. Prestakuntza horrek produktu baten bizitzako prozesu osoaren ikuspegi globala eta estrategikoa eskainiko du: lehenengo ideia eta zirriborroetatik hasi, maketak eta prototipoak jorratu, eta ekoizpen, merkaturatze eta komertzializaziora.\nHorrexegatik da garrantzizkoa Deusto FabLab izatea: proiektatzeko softwareko tresnarik onenez hornitutako zentroa da; 3Dn inprimatzeko azken teknologiak dituen fabrikazio digitaleko laborategia, zenbakizko kontrola duten fresatzeko makinak, laser bidez mozteko ekipoak izango ditu, proiektuen maketak eta prototipoak egiteko eta, gero, funtzionamendua konprobatu eta erabiltzaileen joerak aztertzeko aukera emango du User Living Laben.\nEuren kabuz zerbait berria sortzeko esperientzia izango dute ikasleek; horrela, esperientzia hartuko dute makinekin, materialekin eta, batez ere, diseinuko prozesuarekin eta produktu berri baten garapenean sartzen den ingeniaritza guztiarekin. Teoria hutsean oinarritu beharrean, ikaskuntza benetakoa eta pertsonala izango den testuinguru batean sortuko da. Ikasleak imajinatu, diseinatu, prototipoa sortu eta hausnarketa egiteko faseetatik pasatuko dira, euren proiektuetarako soluzioak aurkitu ahala.\nFabLabak fabrikazioaren munduko iraultza digitalaren barruko estadio bat dira; hezkuntza, enpresa, erakunde eta pertsona komunitateentzako berrikuntza eta asmakuntzako prototipoak arin sortzeko plataforma bat. DIY (do it yourself) bidez ikasteko plataforma ere badira: ikasi, sortu, berritu eta aholkatzeko tokiak.\nIldo horretatik, fabrikazioko software eta makineriaz hornitutako lantegiak dira, elkarte osoari ideiak eta kontzeptuak errealitate bihurtzeko modua ematen diotenak, fabrikazio digitalaren iraultzaren garapena arinduz. Esan daiteke FabLabak gizarte erantzukizun korporatiboz diseinatu direla.\nFabLab bat izateak ikertzaile, irakasle, teknologo, sortzaile eta berritzaileen elkarte globalarekin lotura estuagoa izatea dakar, 30 herrialde baino gehiagorekin ezagutzen sare bat partekatzea. FabLaba erabiltzen duten pertsonek elkarlanean aritzen ohituak izan behar dute, zabalak, arduratsuak materialekin eta, batez ere, dokumentatuak. Horrela bermatzen da FabLaba agerikoa izatea.\nSzilard Kados, Deusto FabLaben arduraduna\nSzilárd Kados da Deusto FabLaben arduraduna. “Petru-Maior” Unibertsitateko (Targu-Mures, Errumania) industria diseinatzailea da, 2003ko promoziokoa; eta unibertsitate bereko Industria Antolaketako ingeniaria, 2007ko promoziokoa. Ikasketetan zehar, kazetaritzako editore izan zen 2003tik 2004ra; industria diseinatzailea eta diseinatzaile grafikoa, 2004tik 2008ra. Italiako Castellanzan egon zen 2006an, Erasmus programako ikasle.\n2009ko apirilean, Deustu Fundazioko Teknologikoan hasi zen ikerketako bekadun lan egiten, MoreLab, Mobility Research Laboratory izeneko taldean; eta, urtebetera, 3D prototipoen arloko, industria diseinuko eta diseinu grafikoko ikerketako laguntzaile izatera pasatu zen. Denboraldi horretan taldearen irudi korporatiboa garatu du, eta hainbat proiektutan ere lan egin du. Hona hemen batzuk: Flexeo (2Dko animazioak eta diseinu grafikoa), RFID jardunaldiak (merchandisinga), InteractivePoster (prototipoen garapena), RFIDGlove (3Dko prototipoen diseinua eta garapena), Playboard (3Dko prototipoen diseinua eta garapena), MeetAbout (produktuaren diseinua), MowayGUI (aplikazioaren diseinu grafikoa), Presenter (produktuaren diseinua eta garapena), oClock (produktuaren diseinua eta garapena) eta hainbat web orriren diseinua (IWAAL biltzarra, SELENE, Talisman, IoT observatory, ...).\nPrototipoen garapenak beti egin izan dira 3D: Open Source RepRap modelatuko inprimagailuekin edo 3D profesional ZPrinter 650 inprimagailuarekin. Horien arduradun ere bada.\nArgibide gehiago: www.fablab.deusto.es


Mediacion y arbitraje.\nPatenteen eta Marken Espainiako Bulegoa (OEPM) eta Jabego Intelektualaren Munduko Erakundea (OMPI) elkarlanean ari dira Industria Jabegoaren arlokogatazkak konpontzeko metodo alternatiboak (ingelesez, ADR, Alternative Dispute Resolution) sustatzeko. Hori, OMPIren Arbitraje eta Bitartekotza Zentroaren bitartez gauzatzen da.\nADRak gatazkak konpontzeko prozedura alternatiboak dira, auzibidera jo beharrik gabe. Horien artean, aditu-irizpena, bitartekotza eta arbitrajea daude. Era azkar eta eraginkorrean akordio batera iristea dute helburu metodo hauek eta gatazkaren alderdiei kostuak murrizten dizkie, bai denborari, bai diruari dagokienez.\nHonako hauek dira prozedura hauen ezaugarrietako batzuk:\nAditu-irizpena: prozedura honen bitartez, alderdiek gai zehatz bat (adib. gai tekniko bat) aditu baten edo batzuen erabakiaren pean jartzen dute. Horiek, gaiari buruzko erabaki bat hartuko dute, loteslea izan daitekeena, baldin eta alderdiek kontrakoa adostu ez badute.\nBitartekotza: prozedura informala, adostua eta ez loteslea da. Honako honetan, bitarteko batek alderdiei gatazka bat konpontzeko akordio batera iristeko laguntza ematen die. Akordio hau alderdi bakoitzaren interesetan oinarrituko da eta ez soilik eskubide zehatz bat betez gauzatzen den eskubide eta betebeharren aplikazio zorrotzean. Bitartekoak ezin izango du erabaki bat inposatu eta akordioak kontratu baten balioa du.\nArbitrajea: honen bidez, alderdiek, gatazka arbitro baten edo batzuen erabakiaren pean jartzen dute. Hau, loteslea eta behin betikoa izango da, eskubide eta betebeharretan oinarritua, aplikagarria den eskubide bati jarraiki. Erabakia laudo bidez exekutagarria izango da arbitraje-legediaren pean.\nJIren eztabaidak ebaztea eta teknologia OMPIren ADR metodoen bidez\nOMPIren Arbitraje eta Bitartekaritza zentroa\n2014ko apirilean OEPMren egoitzan egindako Gatazken Bitartekotza Tailerreko Hitzaldiak


ZERTARAKO JOAN, ETA ZER EKARRI | Politika | Berria\nHego Euskal Herriko biztanleen bizitzan eragin handia duten erabakiak hartzen dituzte Espainiako Kongresuak eta Senatuak. Baina euskal herritarren ordezkaritza eta haien eragina beti izango da mugatua: Kongresuan, esaterako, han dauden 350 diputatuetatik 23 baino ez dira euskal herritarrek aukeratuak. Alderdi abertzaleek bereziki beti izan dute eztabaidagai Espainiako erakundeetan parte hartzea komenigarria ote den, eta, parte hartzekotan, zertarako; eta, era berean, nola egin diputatu kopuru mugatu horri ahalik eta etekinik handiena ateratzeko.\nEspainian urte askoan nagusi izan den bipartidismoa zartatu izanak aukera berriak zabaldu dizkie Espainiaren menpeko nazioetako ordezkariei beren botoa erabakigarria izan dadin. 2015eko abenduko hauteskundeen ostean, Espainiako lau talde nagusiak —PP, PSOE, Podemos eta C's— ez ziren gauza izan ados jartzeko, eta bozak berriz egin behar izan zituzten sei hilabete geroago. Horien emaitza oso antzekoa izan zen, eta, azkenik, EAJren botoa erabakigarria izan zen egoera desblokeatu eta Mariano Rajoy presidente izendatzeko. 2018ko ekainean ere, Rajoyren kontrako zentsura mozioan, Euskal Herriko eta Kataluniako diputatu abertzaleen botoak ezinbestekoak izan ziren hura kargugabetzeko. Itxura guztien arabera, apirilaren 28ko hauteskundeen ostean ere boto horiek erabakigarriak suertatu daitezke.\nEuskal politikari gutxik ezagutzen dituzte Espainiako Gorteak Iñaki Anasagastik (Cumana, Venezuela, 1947) bezain ongi: 1986tik 2004ra Kongresuko diputatu izan zen —18 urte—, eta senatari 2004tik 2015era. Gogorarazi duenez, EAJk ere izan zuen XX. mendearen hasieran Espainiako Gorteetan parte hartzeari buruzko eztabaida, sektore batek ez baitzuen egoki ikusten, baina parte hartzearen aldekoak gailendu ziren: «Izan ere, geu gara, PSOErekin batera, Kongresuko kiderik beteranoena, 1917tik egon baikara han».\nAnasagastiren ustez, begien bistakoak dira Espainiako Gorteetan egotearen aldeko arrazoiak: «Madrilen Euskadiri eragiten dioten legeak onartzen direnez, absurdoa da han ez egotea», esan du. «Gu ez bagaude, berdin-berdin onartuko dira; hain zuzen ere, horregatik ari da eskuin gogorra esaten igo egin behar dela periferikotzat jotzen dituzten alderdiak Kongresuan egoteko langa. [Jose Antonio] Agirre lehendakariak esan zuen behin gonbidatzen gaituzten leku guztietan egon behar dugula, suhiltzaileen biltzarra bada ere».\nNagua Alba (Madril, 1990) diputatu izan da azken legegintzaldian Elkarrekin Podemosen taldean. Hark ere ez du zalantzarik Espainiako Gorteetan eraginkor izatearen garrantziaz: «Gure eguneroko bizitzan eragin handia dute han hartzen diren erabakiek, onerako eta txarrerako. Garrantzitsua da han egotea, norberaren ikuspegitik herritarrentzat hoberena dena defendatzeko. Argi dago beste leku batzuetan ere hartzen direla erabakiak, eta guk apustu egiten dugu erabaki horiek gertuago har daitezen, baina, oraingoz, han egiten den lana garrantzitsua da».\nMarian Beitialarrangoitia ere (Legazpi, Gipuzkoa, 1968) diputatu izan da azken agintaldian, EH Bildu koalizioaren ordezkari. «Azken hiru urte eta erdian aritmetika parlamentarioa hain zabalik eta zatikaturik egoteak erakutsi digu gauzak alda daitezkeela oso boto gutxiren arabera. Guk badakigu Espainian ez dagoela muskulu politikorik, ezta borondaterik ere, estatuaren demokratizazioari ekiteko, baina zerbait norabide egokian mugiaraztea lortuko bada, gutxi bada ere, hori izango da han ezker independentistaren presentzia indartsu baten bitartez».\nEH Bildun hainbat tradizio politiko uztartzen dira, eta horietako batzuek historikoki oso jarrera desberdinak izan dituzte Espainiako Gorteetan parte hartzeari dagokionez: trantsizioaren garaitik legez kanporatzeen arora arte, ezker abertzalea aurkezten zen Espainiako Kongresu eta Senaturako hauteskundeetara, baina hautetsiek ez zuten modu normalizatuan parte hartzen erakunde haietan. Eusko Alkartasunak, berriz, aurkezteaz gain —1993an, Euskal Ezkerrarekin koalizioan—, normal parte hartu izan du Espainiako Gorteetan.\nBeitialarrangoitiaren arabera, gaur egun EH Bilduk darabilen formula bi tradizio historiko horien «erdibidean» dago. «Pentsatzen dugu ez dela euskal herritarren interesak defendatzeko lehentasunezko jarduera lekua, baina, handik etor daitezkeen erasoen tamainarengatik, han ere tinko egon behar dugu. Oso jakitun gaude zer testuinguru politikotan bizi garen, eta horrek eraman gaitu bustitzera eta behar den mailan parte hartzera, baina argi dugu gure lehentasuna hemen dagoela, eta hemen egiten dugunak eramango gaituela aurrerapausoak ematera».\nAzken urteotan indarra hartu du euskal agenda esapideak: euskal herritarren kezka, asmo eta eskakizunen zerrenda litzateke, Madrilen aurkeztu eta han erdietsi beharrekoa, normalean negoziazio baten ondorioz.\nEAJk askotan erabili du kontzeptu hori, eta esan daiteke Espainiako botereguneekin duen harremanaren eredu ere bilakatu duela: unean uneko gobernuarekin negoziatu eta, beste zenbait arlotan eman beharreko sostenguaren truke, eskumenak, inbertsioak, azpiegiturak edo diru poltsak eskuratu. «Espainiako hedabideek hauteskunde hauek aurkezten dituzte Espainiako presidentea aukeratzeko bozak balira bezala», azaldu du Anasagastik, «baina ez da horrela: diputatuak aukeratzen dira. Eta diputatu guztien botoek berdin balio dute. Sekulako garrantzia du diputatu horiekin jokatzen asmatzeak».\nJakina, horrekin kritiko agertzen direnak ere badaude. Elkarrekin Podemoseko Nagua Alba, esaterako, «haserretu» egiten da entzuten duenean EAJk auzi horren inguruan darabilen diskurtsoa; «Gu Euskal Herrian aurkeztu ginen hauteskundeetara, Euskal Herrian lortu genituen botoak, eta Euskal Herriarentzat eta euskal herritarrentzat egiten dugu lan Madrilera joaten garenean. Ez guk bakarrik: berdin pentsatzen dut EH Bilduko diputatuez eta PSOE eta PPko euskal diputatuez ere; askotan ez naiz haiekin ados egongo, baina ez dut dudarik egiten beren ikuspuntutik ari direla euskal herritarren interesak defendatzen».\nAlbaren arabera, «[Espainiako] Estatu mailako talde handi baten parte izateak arazoak ekar litzake, baina abantaila handiak ere bai. Boto gehiago ditugu osoko bilkuretan, eta euskal herritarren eskakizunak defendatu behar ditugunean boto gehiago jar ditzakegu mahai gainean horiek lortzeko. Nik eztabaida handiak izan ditut nire alderdiko zuzendaritzarekin, baina euskal agendako gaiak agertu diren guztietan zuzendaritzaren erantzuna positiboa izan da beti, eta behar besteko garrantzia eman diote euskal agenda horri. EAJk ez du eskubiderik esateko eurak direla euskal diputatu bakarrak».\nAnasagastik ez ditu ontzat jotzen kritika horiek: «Herritar arrunt bati eskatzen badiozu Elkarrekin Podemoseko diputatu baten izena esateko, seguru asko ezin izango du bakar bat ere esan. Jendeak ez ditu ezagutzen, talde handiago batean diluituta daudelako. Bakoitzak nahi duena esatea dauka, baina auzi honetan EAJk du sinesgarritasuna. EAJk 129 urteko historia du, Euskadin sortua da, eta haren interesak Euskadin hasi eta bukatzen dira, beste batzuenak ez bezala».\nBeitialarrangoitiak, berriz, uste du jokatzeko modu hori ahituta dagoela, are gehiago kontuan hartuta Espainia aldetik datozen birzentralizatze haizeak. «Espainiako Estatuarekin harreman maltzurra dugu, tranpa bilakatu dena, menpekotasun harremana delako eta eramaten gaituelako behin eta berriro gauza bera negoziatzera. Ez da benetako aldebikotasunean oinarritutako egoera bat. Nekez sinets dezakegu orain arte egon ez den borondatea orain egongo dela, hain justu proposamenak kontrako norabidean egiten ari diren honetan».\nPSE-EEko Odon Elorza ere (Donostia, 1955) Espainiako Kongresuko diputatua izan da, baina, besteak ez bezala, hautagai izango da berriro hurrengo hauteskundeetan. Hark ez du «haserre» hitza erabiltzen, Albak bezala, baina aitortzen du ez duela gogoko EAJren jokabide hori.\n«Niri ez zait gustatzen salerosketa hori; adibidez, [Espainiako Gobernuaren] neurri sozialak babesteko EAJk transferentzien inguruko eskaerak egitea», esan du Elorzak. «Transferentzia horietako batzuk ez ziren hain garrantzitsuak, eta hurrengo hilabetean ere egin zitezkeen arazorik gabe, baina iruditzen zait okerra dela arlo sozialean hainbesteko sakontasuna duten neurriak baldintzatzea soilki eskumenak lortu izanaren domina paparrean jartzeagatik. Orobat, okerra iruditzen zait EH Bilduren jarrera, aurrekontuei ezezkoa emanda. Iruditzen zait EAJ eta EH Bildu planeta foralean itxita daudela, eta horrek ez diela uzten ikusten zein garrantzitsua den herritar guztientzat onuragarriak diren neurriak onartzea».\nElorzak dioenez, PSE-EEk ere badu «euskal agenda» bat, batez ere «arlo sozialeko gaiek» osatua, eta horietako batzuk zerrendatu ditu: azken eskumenak transferitzea «gizarte segurantzaren kudeaketa alde batera utzita, hori teknikoki konplikatuagoa delako, nahiz eta nik nahiko nukeen ahalik eta lasterren egitea», AHT abiadura handiko trena, Pasaiako portua (Gipuzkoa), espetxe politika eta abar. «Dena dela, kosta egingo da agenda hori betetzea, zerga politika berri batekin batera joan behar duelako, diru sarrerak handitu ahal izateko», ohartarazi du.\nInork ez daki zer gertatuko den apirilaren 28ko hauteskundeetan, baina bi bloke nagusietan —PP, C's eta Vox alde batetik, eta PSOE eta Unidas Podemos bestetik— bat ez bazaio besteari gailentzen, eragiteko esparru interesgarria zabaldu ahal zaie gainerako indarrei. Hori, jakina, bi blokeen dinamika apurtzen duen itunik gertatzen ez bada.\n«Hori da, hain zuzen, nire kezka nagusia», esan du Anasagastik, «alegia, PSOEk eta C's-ek ituna egitea. Nik, egia esateko, ez dut uste eskuina nagusituko denik, oso eskuin zatarra delako. Eta PSOE nagusitu arren, seguru asko beste batzuen botoa ere beharko dute presidentetzara iristeko. Pedro Sanchezek kosta ahala kosta eutsi nahi dio presidentetzari, eta ez du arazorik izango EAJren edo EH Bilduren botoak eskuratzeko, baina beldur naiz bere alderdiaren barrutik presio handia egingo ote dioten C's-ekin ituna egin dezan».\n«Eskuina lotsa galduta dabil aspaldion», esan du Anasagastik. «Pentsatzen duena esaten du ahoan legarrik gabe, nahiz eta ezer berririk ez izan; orain esaten dituztenak nik beti entzun izan ditut Madrilen, baina orduan ahopean esaten zituzten. Eskuina han egon da beti. Horrek ez nau ezustean harrapatu. Nire beldurra lehen esandakoa da: PSOEk eta C's-ek ituna eginez gero, horrek ez ote duen kolokan jarriko kontzertu ekonomikoaren eta kupoaren gaia, esaterako».\nMarian Beitialarrangoitiak, aldiz, uste du eskuinak agintea eskuratzea eta «garairik beltzenetara» bueltatzea badela aukeretako bat. Bestea, berriz, azken hilabeteetako egoera «oso irekiaren» antzeko bat suertatzea litzateke. «Bigarren kasu horretan, nik uste dut PSOEk badakiela lurralde auzian arazo oso handi baten aurrean dagoena, eta epaitegietatik ez baizik beste nonbaitetik ekin beharko diola horri. Ez dut uste proposamen demokratiko bat egiteko gaitasun politikorik duenik, baina, haiek ahul badaude eta independentistak indartsu bagaude, gaur egun dagoen inboluzio horretatik mugitu beharko da».\nNagua Albaren ustez, Andaluziaren moduko gobernu bat —PP eta C's-en artekoa, Voxen sostenguarekin— «oso kaltegarria eta arriskutsua» izango litzateke Euskal Herriarentzat, «eskubideetan atzerapauso nabarmenak» ekarriko lituzkeelako: «Beldurgarria iruditzen zait aukera hori». Beste aukera, berriz, Sanchezek aurkezturiko zentsura mozioan azaleratutakoa litzateke: «Bloke hori plurala da, oso indar desberdinak daude hor, baina aniztasun horrek beharrezko egingo luke elkarrizketa eta negoziazioa, eta hori positiboa iruditzen zait».\nAlbaren aburuz, bloke hori osatzeko baitezpadakoa da PSOEk hartuko duen jarrera, «agintaldi honetan bi PSOE ikusi baititugu: C's-ekin ituna egiten saiatu zena, eta zentsura mozioaren ondoren politika progresista batzuk aurrera atera zituena».\nElkarrekin Podemosek ere «eraginkorra» izan nahi du, eta Albak uste du hala izan direla Sanchez gobernuan egon den hilabeteetan, «hartu dituen politikak guk bultzatuta hartu dituelako». Apirilaren 28aren ostean eraginkortasun hori areagotu nahi dute; Pablo Iglesiasek, gainera, behin baino gehiagotan azaldu du boto kopuruek horretarako aukera emanez gero PSOErekin koalizio gobernua egitea onetsiko lukeela.\nElorzak, berriz, nahiago du hauteskundeen ostean sor litezkeen egoerez iritzirik ez eman, baina argi du PSE-EEko diputatuek «berme» izan behar dutela euskal agenda betetzen dela ziurtatzeko.


Matrioxka burmuinak, Dyson esferak, IKEA kosmosa - etzi.pm\nHasiera/Jendartea, Portada/Matrioxka burmuinak, Dyson esferak, IKEA kosmosa\n[Eremuz Kanpo irratsioko 4×13 ataletik, mʌˈtrʲoʂkə saiotik egokitutako sarrera]\nGure mundua (irla handi bat da eta) matrioskaz beterik dago, bai atzera eta baita aurrera ere. Bai behera eta bai gora. Bai iraganera, eta baita etorkizunera.\nFikzio Zientzian adibidez, badira lotuta agertzen zaizkigun ideia bi: Singularitatearena da bat, eta Matrioska Burmuinena bestea. Singularitatearena behin eta berriz ikusi dugu zineman, eskastasun maila goren edo apalagoetan. Dosi pharmakologiko ezberdinetan: Lucy-ren hilgarritasun extremotik Trascendence-en txartasun maila eramangarrietaraino. Baita gure prentsan ere, Go jokoan irabazi gaituztela eta.\nKontua da -zientziak hala omen dio, Erleek termodinamikoki hegaz ezin dutela omen dioen iturri berek aipatuta- une batean sortuko dela inteligentzia bat, adimen bat, dela artifiziala, dela organikoa, horren adimentsua ezen bere buruarengan aldaketa berriak sortu ahal izango dituen, inteligentzia maila berriak erdietsiz, infinitoraino.\nGertakari honek, noski, Jesus edo Buda intelektual honen jaiotzak sortuko lukeen nola esan… hostiak, ezinezkoa egingo luke singularitatearen aurretik aurrikustea zer gerta daitekeen singularitatearen ostean.\nIdeia sinple hau Zientzia Fikziozko mila filmetan ikus dezakegu noski. Terminator saileko Skynet, Ted Chiangen “Ulertu” ipuin labur zoragarrian eta “Algernonentzat Loreak” nobelatxo itxurako arma termonuklear horretan modu trakets samarrean oinarritutako “Mugarik Gabe” edo Limitless filma eta orain telesaila… Baita soinu bandan dugun Mass Effect bideojoko trilogia loriatsu eta loretuan bertan ere.\nEnfin, horixe: Inteligentzia berrien sorrerak nerbioso samar jartzen gaituela. Arrazoi osoz, agian.\nEdozelan ere, Matrioska panpinen ideia Singularitatearen ideiarekin lotu izan da behin baino gehiago Robert Bradbury eta Charlie Stross bezalako pertsonaien unibertsoetan.\nIdeia sentzilo samarra da: antola ditzagun konputazio gaitasuna duten materia-esferak gure izarraren inguruan, eta zabal ditzagun Dyson-esfera eguzki sistema osoan zehar. Barrutik kanpora. Txikitik handira. Hurbiletik urrunera. Energia eta beroa xurgatuz eta disipatuz, bilduz eta eralgiz etengabe.\nBihur dezagun materia bera kontziente. Konputronio.\nMegaeraikuntzak telebista saioan bezala, baina eskala kosmiko batean.\nDesmantelatu dezagun natura bera, hackeatu dezagun unibertsoaren materialtasuna, eraginkorrago bihurtzeko. Azeleratu dezagun mundua. Igo ditzagun gure kontzientziak bio-denbora baino arinago eta urrunago doan denbora-eremu digital berrietara.\nAntola ditzagun gauzak modu eraginkorragoan. Bihur gaitezen gu ere matrioska. Ikea dezagun mundua.\nEtiketak:Daniel Keyes Dyson Esferak Lucy Mass Effect Matrioxkak Ted Chiang Trascendence\n2016-03-17 at 9:52 am\n@txerren: “Matrioxka burmuinak, dyson esferak, Ikea kosmosa” #etzi\n2016-03-17 at 9:53 am\n2016-03-17 at 9:55 am\n2016-03-17 at 10:28 am\n2016-03-17 at 2:45 pm\n2016-03-17 at 5:47 pm\n2016-03-18 at 5:05 pm


Esker txarra - Dahomey | aittu\nInicio » Esker txarra - Dahomey\nEsker txarra - Dahomey\nESKER TXARRA (Dahomey)\nTro antilopea eta Kozo zuhaitza adiskide minak ziren. Hona hemen nola adiskidetu ziren.\nTro antilopeak sarritan iheska ibili behar izaten zuen, suge eta ehiztariengandik babesteko. Bere gorputz handia eta bere adar luzeak zirela eta, oso zaila gertatzen zitzaion babesleku egokia aurkitzea, eta sugeek eta ehiztariek erraz ikusten zuten.\nEgun batean, halako ihesaldi luze baten ondoren, zuhaitz baten orrien artean ezkutatu zen. Atseden pixka bat hartu zuenean, zuhaitzarekin hizketan hasi zen, eta bere penak kontatu zizkion.\n—Anaia -esan zion Kozo zuhaitzak-, nik erakutsiko dizut nola babestu zure etsaiengandik. Arriskuan zaudenean, hona etorri eta nire adarren artean ezkutatu. Ia lurreraino iristen dira eta orri handiak dauzkate. Hemen barruan lasai egon ahalko zara.\nTrok eskerrak eman zizkion zuhaitzari eta handik aurrera larrialdiren batean zegoen guztietan, haren adarren azpian babesten zen. Han sartuta, ez gizonek, ez basapiztiek ezin zuten\nikusi eta oso seguru sentitzen zen.\nBere adiskidearen azpian atsedena hartzen ari zen egun batean, ordea, Trok gosea sentitu zuen eta jatekoa bilatzeko gogorik ez zuenez, bere adiskidearen orriak jaten hasi zen.\n—Zer egiten duzu baina, esker txarreko lagun horrek? Nik babesa ematen dizut eta zuk honela erantzuten al didazu?\nTrok ez zion kasurik egin eta orriak jaten jarraitu zuen. Eta horrela egin zuen ondoko egunetan ere. Egun gutxitan berak harrapatzeko moduan zeuden orri guzti-guztiak jan zituen.\nHandik egun batzuetara ehiztari bat handik igaro zen eta zuhaitzaren azpian lo zegoen antilopea ikusi zuen, orririk gabe zuhaitzak ezin baitzuen bere adiskidea ezkutatu. Ehiztariak eskopeta atera eta tiro bat jo zion antilopeari.\nTro antilopeak bere bizitzaz ordaindu zuen adiskidearekin izandako esker txarra. Ipuin honek babesa ematen diguten zuhaitzak zaindu egin behar direla erakusten digu.


Segurtasun zibileko herri erreserbaren boluntarioei eskerrak eman dizkio Herriak - Hendaye\nSegurtasun zibileko herri erreserbaren boluntarioei eskerrak eman dizkio Herriak\nArgitaratze eguna\t06 uztaila 2021\nOsasun krisiari buru egiteko, herriak plantan eman zuen, 2020ko martxoan, segurtasun zibileko herri erreserba bat.\n294 bolondresek eman zuten izena herritar urraspide horretan krisiaren arabera bilakatzen joan diren hainbat misio betetzeko. Aterpegabekoen konfinamendu zentroaren funtzionamendua laguntzeko izan nola isolaturiko pertsonen laguntzeko, edo Haizpean zahar etxearen langileak ordezkatzeko, liburuak etxera eramateko, bai eta familiei elikagaiak banatzeko, maskarak egiteko edo «laborari drive» delakoa segurtatzeko, guztiak prestatu dira Herriaren eskariak betetzeko.\n2021ean, engaiamendu horrek 3 egiteko berri ekarri ditu txertaketa zentroaren irekitzeari eta haren laguntzeari loturik, Antzerkiaren Maiatzaren antolaketari loturik eta bozkalekuen funtzionamenduari loturik.\nAstelehen honetan, uztailaren 5ean, Herriak herritar engaiamendua erakutsi dutenei eskerrak eman nahi izan dizkie Gaztelu aretoan atzo arratsean antolatu gomit besta batean.\nBiziarazi behar den indarra\n«Egiteko horiek guztiek erakusten digute zuen herritar engaiamenduaren baliagarritasuna eta garrantzia. Hendaian bizi zarete eta guztiok nahi dugun elkarbizitzari arrapostua ematen laguntzen duzue. Elkartasunaren eta krisi egoeran izan litekeen eraginkortasunaren familia handia osatzen duzue, zerbitzu publikoen, sokorri zerbitzuen, osasun zerbitzuen, segurtasun zerbitzuen eta udal langileen ondoan. Zuen arduratasunaz optimismo mezu ederra ematen diozue Hendaiari, zuen herriari, eta hendaiarrei», horrela mintzatu zaie Kotte Ecenarro Herriaren izenean esker ona azaldu nahiz. Arnaud Mandement, zerbitzuen zuzendari nagusiak, bere aldetik, mobilizazio horren bakantasuna azpimarratu du. “Administrazioaren eta zuen laguntza eta zuen gisakotasuna atseginez hartu duten lurralde funtzionario guztien izenean eskerrak eman nahi dizkizuet».\nDatozen hilotan, Herriaren Zaintza Plana berraztertuko dugu eta baliteke bolondres berriak lotzea segurtasun zibileko herri erreserba horretara.\nAurreko artikulua : Asiar lozerren habien kentzea: Herriak laguntzen zaitu!\nHurrengo artikulua :Euskal kultur ondarea praktikaren bidez ezagutu!


Iñigo Fernández Ostolaza, Egilea hemen ZUZEU\nPentsatu ondo berriz: zer egin nahi duzu hil baino lehen? Candy Chang artistak artekintza berezi bat egin du New Orleanseko bere etxe inguruan, Marigny auzoan: arbela erraldoi bihurtu du etxe abandon...\nMarkagintza eta komeriak\nMarkagintza eta komeriak - Daniela Meloni diseinatzailearen liburuaren arabera, paradisuaren erdigunean, Jangoikoa zegoen lekuan, Kontsumitzailea dago. Eta protagonistak markak dira. Hiru zatitan ba...\nBeti pentsatu izan dut publizitatean ona izateko, edo liburu on bat idazteko, azeri, maltzur edo pikaro samarra izan beharra dagoela. Ez gezurretan egiteko, ez maltzurkeriatan ibiltzeko, adimena zorr...\nGiza-eskubideak maiz urratzen dira oraindik munduko bazter askotan. Hedabideek erakusten dizkiguten kasu zehatzetan baino askoz ere gehiagotan. Sarraski horien arduradunek mendebaldekoon ezjakintasuna...\nArtibismoa .- Aldarrikapen eta salaketa modu berri eta irudimentsuagoak ari dira egiten. Jendearen arreta bereganatzeko, hedabideetan oihartzuna lortzeko eta, azken batean, gizartean eragiteko. ...\nMunduko herrialde gazteenetako bat da Kosovo, bi zentzutan: 2008. urteko otsailaren 17an sortu zelako ofizialki Kosovoko Errepublika; eta gainera, Europako biztanleria gazteenetako bat duelako...\nIdeia horrekin, eta diru oso gutxirekin, Project H Design jarri zuen martxan Emily Pillotonek joan den urtean. "Mundu mailako pobrezia, populazioaren hazkundea eta klima-aldaketa bezalako araz...


Gipuzkoako Arrasate herri txiki bat zen aitzinean. Bertako biztanleak hazienda eta ganadu zaintzen bizi ziren, zoriontsu ziruditen, baina arrisku handi baten menpean zeuden. Urtean behin, inguruko mendi bateko leizea kraskatzen eta dardarka hasten zen eta bere barrutik mamutzar ikaragarri bat ateratzen zen. Ahotik sua botatzen zuen bere aurrean jartzen zen guzia errez eta oin handien azpian zapalduz.\nArrasateko biztanleek urte asko zeramatzaten herensugearen urteroko agerpen hau jasaten eta azkenean, akordio gisako zerbait egin zuten piztiarekin.\nLeizea dardarka hasten zen bakoitzean, herriko neska gazte denen artean txotx egingo zuten. Suertatzen zena, leize zuloaren aurrera eramango zuten. Akordioren ondorioz neska horietakorik ez zen berriro azaltzen, baina urte osoan, herriak ez zuen herensugearen erasorik jasotzen.\nArrasaten errementari bat bizi zen, sasoikoa eta ausarta. Ez zion ezeri beldurrik eta bere indarra ezaguna zitzaien herrialde osoan. Errementaria neska gazte begiurdin batekin maitemindua zegoen eta neskak ere beste honenbeste sentitzen zuen mutilarengatik. Biek elkar hartuta, neska adinera heldutakoan elkarrekin bizitzea erabaki zuten.\nHalako egun batean, leize inguruan dunbots izugarri bat entzun zen. Herriko denak, ikaratuta, elkarri begira geratu ziren eta hitzik esan gabe plazarantz abiatu ziren, Arrasateko biztanle guztiak biltzen tokira.\nKontseiluak txotx egin zuen neska gazteen artean eta, errementariaren nahigaberako, andregaia hautatu zuten, oraindik gazteen artean baitzegoen. Askoren artean eutsi behar izan zioten, andregaia leizera zeramaten bitartean. Han utzi zuten eta, ahal bezain azkar, beren etxeetara itzuli ziren.\nErrementaria ere bere etxera joan zen, burdin mutur zorrotz bat hartu eta sutegian jarri zuen surtan. Minutu gutxi batzuk barru, burdina gorri-gorri zegoen.\nErrementaria, lasterka, leizerantz abiatu zen. Hara iritsi zenean, herensugea orduantxe ari zen haitzulotik ateratzen eta neskarengana zihoan; hau zain zegoen, beldurrak bere lekuan josita bezala.\nBultzada bat emanez, errementariak neska baztertu egin zuen eta herensugearen aurrez aurre jarri. Herensugea gelditu egin zen une batez; gero, tartean sartu zelako bere onetik aterata, sugarraldi bat bota zion mutilari. Baina errementaria adi zegoen eta, jausi bat emanez, sugarraldiari ihes egin zion. Burdina hartu eta, bere indar osoz, mamutzarrari lepoan sartu zion. Hau berehala erori zen eta, erortzerakoan, lurrikara sortu zuen Deba Garaia osoan.\nErrementaria eta bere andregaia Arrasatera itzuli ziren beren herritarren txalo artean. Elkarrekin zazpi alaba izan zituzten; hauek, beren aitari esker, lasai bizi izan ziren, herensugeari eskainiak izateko arriskurik gabe.\nIturria: Euskal leiendak, Erein


Herri Ondarea :: Elbira Zipitriaren ikastolea\nGaia aukeratuNekazaritzaElikaduraEdatekoakKontakizunaBertsolaritzaHerri egutegiaBaserriaSiniskerak eta mitologiaPersonaia mitologikoakGaixotasunak eta sendagaiakFamiliaAndra-gizonen arteko hartu-emonakAbeltzaintzaEtxeko abereakLanerako abereakArtisautza eta ogibideakPerratzaileaErrementariaErroteaErrementariaren lanaJantziakUmeenakIndustriaLantegiakIndustriaGarraioaUme jolasakKomunikabideakIrratiaTelebistaNaturaDenporea neurtzekoakGizakiaEretxiakBizitzako aldaketa ohikuneakEzkongaiak eta ezkontzeaErlijinoa eta kultoaHeriotza-ohikuneakDoluaHileteaAisialdiaDantzaldia, jolasaToponimiaBideaEraikinakLursailakIturriaIbaiakauzoaEuskaldunak erbesteanAuzotasuna eta herriaErmandadeakHerri-basoakAuzotasuna eta herria\nElbira Zipitriaren ikastolea\nElbira Zipitriak Donostian eukan ikastolea, Oriokoa zan baina Donostian eukan. Guda ondoren, Sarara erbesteratu zan, eta gero handik etorrita, barriro ikastolea zabaldu eban. Talde bi eukazan: goizean taldetxu bat eta arratsaldean beste bat. Goizean nagusitxuagoak ziran, zortzi-bederatzi urtekoak; eta arratsaldean sei-zazpikoak. Gero, kolegioetara joaten ziran. Horreek lehenengo urteak izaten ziran.\nBarriemoilea: Mari Angeles Garai\nMorroien ordainketak eta gau-eskolak


Gure misio eta balioei jarraiki, Vicomtechn gure lanaren kalitatea eta zientzia bikaintasuna bereziki zaintzen ditugu.\nHorretarako, hedatzen dugun gure ezagutza espezializatuaren aitzinamenduarentzako bideak definitzen ditugu urte anitzeko epeetan. Bide hauen definizioak gure patrono eta kideek ematen diguten merkatuaren garapenaren ikuspuntua eta espezializazio arloetako zientzia eta teknologi zaintzak konbinatzen ditu.\nGure eguneroko erronka ezagutzaren sorkuntza eta gure inguruko enpresei sortutako ezagutza horren transferentziaren arteko bizikidetza da. Honetarako gure ikertzaileek zientzia arloan erreferenteak diren foroetan bertakotze aktiboa izatea beharrezkoa dute, beraien ezagutza kontrastatzeko, baita aipaturiko aktibotasun hori enpresen produktu edo prozesuen berrikuntzaren arlora eramatea.\nGuztiz beharrezkoa da, hortaz, zientzia-oinarri egokia eta zaintza teknologikoko sistemak izatea gure ebazpenei oinarri irmoak emanez. Vicomtechn zentroaren zientzia bikaintasuna oro har objetiboki neurtzen dugu: egindako argitalpenen eraginaren analisi, defendaturiko doktore tesiak eta jabetza intelektual eta industrialaren erregistroan oinarritutako adierazleak landuz.


Tuitik O Porriñora | Consumer |\nTuitik O Porriñora\nKokaleku honetan zaude: Azala > Bidaiak > Donejakue bidea > Etapak > Tuitik O Porriñora\nEtapa 1: Tuitik O Porriñora\nCAMINO SANTIAGO PORRIÑO ATERPETXEA\nTui Hostel aterpetxea\nTel.: Web-aren bidez kontaktatu\n( 22990 botoak ) Atsegin dut!\nTuiko erromesen aterpetxea\n( 3157 botoak ) Atsegin dut!\nVilla San Clemente aterpetxea\n( 1527 botoak ) Atsegin dut!\nO Porriñoko erromesen aterpetxea\n( 223 botoak ) Atsegin dut!\nPortugalgo Bideko Aterpetxea Aterpetxea\nTel.: 886133 252\n( 154 botoak ) Atsegin dut!\nKasko Aterpetxea Erromes\nEdo Porriño, hirigunetik 5 km-ra (jabeek jasotzera datoz).\nTel.: 680665498 (Jesus) eta 696108346 (Pili). 14:00etatik aurrera, eta washapp egun osoan.\n( 109 botoak ) Atsegin dut!\nSan Martin aterpetxea\nSanto Domingo aterpetxea\nTel.: 986 076 330, 685 583 310, (667898381 whatsapp)\nTel.: 886129569 - 604021743 kontu-saila\nEtapari buruzko informazioa 1: Tuitik O Porriñora\nPortugaldar Bide Zentrala, Lisboatik eta Portotik oso ondua, Espainiara iristen da Tuin. Miño ibaiaren ertzean dago, eta katedral-gotorlekuak koroatzen du. Ibilbide hau aukeratzen duten ibiltarien erdiek baino gehiagok Santiagorako erromesaldia hasten dute hemen. 119 kilometroko ibilbidea da, eta 5 edo 6 egunetan egin daiteke, erosotasunez. Sarriatik Bide Frantziarraren ondoren gehien eskatzen den alternatiba motza da. Estreinaldiko egunean, O Porriñoraino jaurtiketa erraz bat egitea komeni da, nahiz eta prestatuenek Mos edo Redondela arte luza dezaketen. Etapa arina da eta Louro ibaiaren ibilguari jarraitzen dio, bideak, neurri txikiagoan, asfaltatutako pistekin, errepideekin eta industrialde ezagun batekin txandakatuz. Azken hori saihestu nahi duenak alternatiba duina erabil dezake As Gándarasen eta Louro ibaian, kilometro erdiko etapa-distantzia handituko lukeena.\n0 km. Nazioarteko zubia\nPortugalgo bideak Valença utzi eta Miño ibaiaren gaineko nazioarteko zubitik sartzen da Espainian. 1886ko martxoan inauguratu zen eta Gustave Eiffel frantsesaren diseinuek eragina izan zuten. Alboko pasabidea Tui hiriko begiratoki bikaina da, Braga Lugorekin eta Astorgarekin lotzen zuen XIX. erromatar bideko mansioetako baten oinordekoa. Lehenengo konpasek Polizia eta Aduana Lankidetzarako Zentroarekin batera eramango gaituzte, Portugal eta Galiziako etorbideetan aurrera egiteko. Gasolindegi batera iritsi baino lehen, A-55 eta PO-552 errepideen arteko bidegurutzearen parean, eskuinera biratuko dugu San Telmo turismo-paradorerantz, gurutzadura barne (0,8 km) duen galiziar bake baten irudikapen zehatza.\nHori igarota, Santiago Portugaldar Bideko harrizko mugarri baten ondotik iritsiko gara, 115,454 kilometrora, Santiagoraino. Ezkerretik, Barcako bideak gune historikoaren eta katedralaren harresiz kanpoko ikuspegia eskaintzen digu, punturik gorenean. Gotzain Maceira, Freanxoko Arrabal eta Freanxoko Baixada edo Arrabalen gora eta Piñeiro kaleetan barrena ibiliko gara. Laurogeita hamar gradu egingo ditugu ezkerretara, Sanz rua egiteko azken ahalegina egiteko. 1584ko portaloia duen Kartzela Zaharra izenez ezaguna den eraikinaren ondoren, Santa Maria katedralera iritsiko gara. Tenplua erromanikoaren eta Iberiar Penintsulako lehen gotikoaren arteko gotorlekua da, eta 1225ean dago sagaratuta.\n2,1 km. Tui (zerbitzu guztiak)\nHiri zirkuitua 1756ko pobre eta erromesentzako ospitale zaharrean dago, gaur egun Elizbarrutiko Museo bihurtuta. Aterpetxe publikoa eta San Telmo kapera metro batzuk beherago daude, eskuinaldean. Udaletxe ondoan jarraitu eta kalez kale ibili Klaratarren komenturaino, Monxas doriaz inguratuta. Ganga duen bidaiaren ondoren, ezkerrera biratuko dugu Canella Tide kaletik, eta Tide ruaraino jaitsiko gara. Han zegoen Bergán porta, tudense harresiaren sarreretako bat. Laurogei metro geroago ezkerretara egingo dugu Antero Rubín rua, Santo Domingoko eliza gotikora hurbilduko gaituena, XVIII. mendeko bi erretaula barroko ederrekin. Arku bat pasa, gaur goratua, eta aurrerago, bihurgune txiki baten ondoren, eskuineko kalea hartu. Kontuz desbideraketarekin! Rebordanseko San Bartolome parrokiaraino darama. Hamazortzigarren gurutzadura ikusgarria du. Gurutzaduraren ondoan San Bartolome de Rebordanseko tenplu erromanikoa dago, oso eraldatua. Herodesen afaria bezalako eszenak kontatzen dituzten jatorrizko kapitelek merezi dute.\n3,2 km. San Bartolomé de Rebordans\nEliza ezkerretara utzi, ikuztegi baten eta askaldegi baten ondotik pasatzen den bidea hartzeko. Galiziako minifundioak apaindutako natur txoko txiki bat asfaltatutako pista batera eta Louro ibaiaren gaineko Ponte da Veigara doa. Erdi Arokoa da eta gure eskuinean dago. Beste bide batetik abiatuko gara, XIX. erromatar bidearen trazadurarekin bat egiten duela dirudienez, eta, gero, Rebordanseko gainezkabidearen ondotik pasa eta N-550 errepidera iritsiko den errepide bat hartuko dugu, A Coruña eta Tui lotzen dituena. Oso hurbiletik jarraituko du Santiagoraino. Errepidea gurutzatu eta Rebordanseko parrokiari lotutako Virxe do Camiñon sartuko gara. Bidegurutzetik 80 bat metrora, eskuinera egin behar dugu, Virxe do Camiñoren kaperaren elkargunera joateko.\n5,3 km. Virxe do Camiño\nOndoren, PO-342 errepidearen eskuineko bazterbidetik bi kilometroko tartea hasten da. Zabala da eta zapaltzeko material erosoz estalia dago. Hasi bezain laster, A-55 autobiaren gainetik pasatuko gara, Atlantikoko autobiaren gainetik, eta kilometro eta erdi geroago, ap-9aren azpitik. Pareten bidegurutzearen parean, autobidearen azpiko pasabidetik 250 bat metrora, kontuz ibili behar da, eta eskuinetik irten errepidetik. AP-9 autobidearen gainean eta baso-pista batetik Ponte das Febresera iritsiko gara, San Simón errekaren gainean. Pasabide batez estalia dago eta izen hori hartzen du leku horretan San Telmo hil zelako 1251ko udaberrian. Pedro González Telmo marinelen patroia da (8. km). Leku ilun atsegin horretatik, Louro ibaiaren ertzeko landarediaren babespean, Ribadelouroko Santa Comba parrokiako A Magdalenara iritsiko gara.\nA Magdalena (taberna. Vending)\nVending-makina batzuk jarri dituzten etxe baten ondoren, errepide bat gurutzatu eta aurrera jarraitu. Herritik ateratzean, bost gurutzaontziz osatutako kalbarioa topatuko dugu, eta eskuinera egingo dugu, 106,888 mugarrian, Louroaren gaineko lauza handien zubi erakargarri bat zeharkatzeko (10. km). Beste tarte atsegin batek – beti biderik zabalenari jarraituta – Orbenllera garamatza, Budiñoko San Salbador parrokiatik, O Porriñoko Concello parrokiatik.\n10,9 km. Orbenlle (tabernak)\nOrdezko ibilbide berria (500 metro luzeagoa):\nOrbenlle inguruan, ibilbide alternatiboa abiatu da, industrialdetik 2013ko irailetik pasatzea saihesteko. Deskribapen horren laburpena AGACS erakundeak trazadura horri buruz egindako lanean oinarrituta dago. José Antonio de la Riera, Manuel Garrido, Luis Freixo eta Manuel G-ren lana da. Bizente:\nAlternatiba 106.048 k.p.tik 300 metrora hasiko da, Santiagora. Ezker-eskuko sarrera da, kartelaren ondoan. Saihesbide hori pixka bat jaisten da landaretza trinkoaren artean, A Ponte Baranco pasabideraino, Louroaren gainean, eta, ondoren, neguko pasabide bat gurutzatzen du. Puntu horretatik, mahastien eta zuhaiztien arteko lur-bide bat asfaltatutako pista batera iristen da. Pista hori Mosendeko San Xurxo parrokiatik sartzen da, eta Monte, Vides eta Cruceiro bisitatzen ditu. Beste neguko pasabide bat, auzotarrek "Botateko pasabidea" deitzen diotena, bide lurtsuan amaitzen da. Ondoren, pista lokal bat Pontellasko Santiago parrokiara joan da, Centeanseko etxeen ondoan. Han, 'hildakoen gurutze' batek antzinako Errege Bidetik Vigora doan gurutzadura zoragarri bat ekarri du. Saihesbide honetan are ustekabe gehiago daude, hala nola San Carpio kapera eta haren gurutzadura, baita Bosgarren do Adroren edo da Inkisizioaren ibilbidea Errege Bidetik bereizten den lekua ere. Oinezkoentzako eta txirrindularientzako erreia duen tokiko errepide batek Louro ibaiaren arrastoari jarraitzen dion bidexkara darama (ez gurutzatu ibaia, geziak ikusten badituzue ere, egin aurrera beti ibilguaren eskuinaldean!). eta O Porriñoko erromesen aterpetxe berera iristen da (19,2 km).\nPista asfaltatutik Orbenlle zeharkatuko dugu A Lagoa Kultur Elkarteak kudeatzen duen atsedenlekuraino (taberna). Eszenatokia goitik behera aldatzen da, gure bidean As Gándaras industrialdea jartzen baita. Desafio handia eginez, behetik dator. Hiru kilometrotik hurbil dagoen zuzen nekatu eta infinitu batetik zeharkatuko dugu, trenbidea salbatu eta N-550 errepidearen oinera (15,4. km) eramango gaituen pasabide labirintiko baten ondotik.\nErrepidearen ondoan taberna, kafetegi eta zerbitzu-enpresa batzuk daude. Atios-eko parrokian gaude, eta poligonoaren zuzena luzea eta aspergarria bazen, ez da gutxiago izango jarraian datorrena. N-550 errepidea gainditu eta ezkerretik utziko dugu, 99,408 km-ko mugarriaren ondoan, eta O Porriñon sartuko gara Manuel Rodriguez kaletik. Metro batzuk aurrerago, San Sebastián izeneko ermita dagoen San Sebastián kalea hartu, eskuinetara, eta San Benito kaperaren albotik pasa. Fernández Areal ruara ateratzean, Santa Maria elizako absideak ikusiko ditugu, eta Ramon González ruaraino eta Udaletxeraino iritsiko gara. Antonio Palacios arkitekto porriñetarraren obra apetatsua da, 1921ean hasi zena. Udaletxea iraganik, biribilgune bat dago. Mos eta Redondela aldera jarraitzen badugu, aurrera egingo dugu; etapa amaitzen badugu, ezkerretara egingo dugu Buenos Aires etorbidetik. Trenbide-pasagunea gainditu eta Louro ibaiaren parean erromesen aterpea dago.\n18,7 km. O Porriño (zerbitzu guztiak)\nDesnibel handia dago eta etapa erosoa da, Tuiko katedralera iristeko aldapak izan ezik. Segurtasunari dagokionez, punturik kritikoena N-550 errepidearen bidegurutzea da, Virxe do Camiñon.\nTuiko Xuntako aterpetxean lehentasuna dute Portugaldik ibiltzen diren erromesek (aurreko aterpetxeen kredentziala zigilatuta dutela) Tuin hasten diren erromesekin alderatuta. Aterpetxeko erabiltzaileek egunero hitz egiten dute aurreko aterpetxeekin, hala nola Limako Ponterekin edo Rubiãesekin, eta beterik egon direla badakite, erromesari esango diote oraindik ez dela beste aukerarik bilatu.\nKredentziala Santa Maria katedralean lor daiteke eta eguna edo arratsaldea Tuin pasatuz gero, Nazioarteko Zubiaren eta katedralaren arteko ibilbidea egitea komeni da. Mugara joateko, Miño ibaiaren ertzean dagoen pasealekua har daiteke, kirol-portuaren eta arraun eta piraguismo zentroaren ondoan.\nTUI:Miñok neurtua eta Valença portugaldarraren bizilaguna, Tuik bere edertasun eta garapenaren zati handi bat Galiziako ibai emankorrari eta mugako posizioari zor dio. Erromanizazioaren aurretik, Castellum Tude izena zuen, eta Groviosko hiriburua izan zen, Miñoko bokalean finkatutako herri zelta. Erromatarrak Espainiara iristeak eta lur horiek konkistatzeak bultzatu zuen Pontevedresako hiri hau haztea, kanpamentu militar eta administrazio-zentro garrantzitsu bihurtu baitzuten. Miliario batzuek, zubiek eta galtzada erromatarraren hondarrek agerian uzten dute XIX. Bideko Tuitik igarotzea, Erromako Gallaeziako hiru komentuak elkartzen zituena: egungo Braga, Lugo eta Astorga. Erreinu bisigodo hartan, VIII. mendearen hasieran finkatu zuen egoitza Witiza erregeak, eta urte batzuk geroago musulmanen eskuetan erori zen. Alfontso I.a Katolikoak berebereak birmoldatu zituen hiria Galiziako eta Portugalgo Iparraldeko hartunean, 740. urtean, eta 850. urtean Asturiasko Ordoño I.ak birpopulatu zuen. 1833. urtera arte, antzinako Galiziako Erresumako zazpi hiriburuetako bat izan zen Tui, eta probintzia hauek osatzen zuten: Santiago, Coruña, Betanzos, Lugo, Mondoñedo, Ourense eta Tui bera. Galiziako armarrian urrezko kaliza inguratzen duten zazpi zilar-gurutzeak daude.\nOraingo honetan, erromesaren bereizgarri den pasabide iheskorrak ez du ahaztu behar Tudenseko hiria bisitatzea. Miño ibaiaren gaineko nazioarteko zubitik hasita. Pasabide saihestezina izan zen, eta errealitate bihurtu zituen Portugalekiko trenbide-komunikazioak. Isabel ii.a erreginaren Errege Agindu batek bultzatu zuen eraikitzea. Pelayo Mancebo errioxarrak diseinatu zuen, Gustave Eiffelen obra batzuen antzera, eta 1886an inauguratu zen. Zubiaren eta hirigune historikoaren artean, Miño ibaiaren ondoan ibai-pasealekua dago. Ez da Bidea, baina merezi du ilunabarrean ibiltzea. Hiriaren goiko aldean, hiriguneak ederki gogoratzen du hiriaren itxura Erdi Aroan eta Aro Modernoan. XII. mendeko harresiaren zati bat eta Porta da Pía edo Arrandegia, Obispo Lago kalearen ondoan. XVII. eta XVIII. mendeetako harresi-barrutiaren zati bat, Portugalekiko gerretan eraikia, ibai-pasealekutik ere ikus daiteke.\nDone Jakueren ibilbidea Tuiko monumentu garrantzitsu guztien ondotik pasatzen da: Santa Maria katedrala, erromanikoa eta gotikoa nahastuta, 1225ean Esteban Egea gotzainak sagaratua. Korua, Igurikimenaren erretaula, museoa eta klaustroa nabarmentzen dira, Galiziako katedral guztien jatorrizkoari leial eusten zaion bakarra. Katedralaren ondoan Elizbarrutiko Museoa dago, 1756ko pobre eta erromesen ospitale zaharrean dagoena, eta aterpetxe publikoaren azpian ez da galdu behar San Telmo kapera barrokoa, oinplano zirkularrekoa eta Fray Mateo de Mosteirok pentsatua. San Telmo etxearen gainean eraiki zen, XIII. mendean hildako Tuiko patroia. Bidea Klaratarren komentuaren albotik igarotzen da, XVII. mendeko Enitxietakoa ere deitzen zaio eta Santa María da Oliveira eliza erromaniko zaharraren gainean eraiki zen, jada desagertuta baitago. Tuiren kanpoaldean, Rebordanseko parrokiara iritsita, Santo Domingoko eliza gotikoa dago, Tuiko nobleziaren ohiko panteoia.\nO PORRIÑO:Portugalgo Bidea O Porriñoko udalerrian sartzen da, 18.000 biztanle inguru dituela, Budiñoko San Salvador elizan, Concello osatzen duten zortzietako batean. Louriña ibarrean dago, eta leku aproposa du hura garatzeko: Vigotik 20 kilometro baino gutxiagora, nazioarteko portua eta aireportua ditu, eta AP-9 autobidearekin lotuta dago, Coruñaren eta Portugalgo mugaren artean, eta A-52 autobidea, Rias Baixas eta Gaztelako meseta lotzen dituena. Hori dela eta, As Gándaras industrialdea ez dago O Porriñon kasualitatez, nahiz eta erromesarentzat harri bat eta etapa-kolofoi txar bat ekarri duen orain arte.\nGranito arrosako harrobiak dira Concello ibaiaren ezaugarriak. Dozenaka kontatzen dira, eta materiala Europako hainbat herrialdetara, Estatu Batuetara eta Japoniara esportatzen da. Antonio Palacios (1874-1945) arkitekto porriñetarrak, Udaletxearen ondoan ikus dezakegun omenezko estatua batek, granitoa erabili zuen bere eraikuntza batzuetarako. O Porriñon Udalaren eraikin ikusgarria nabarmentzen da; Botica Nova, 1912an amaitua eta Jose anaiaren farmazia eta etxebizitza gisa proiektatua; Kristoren iturria, 1904; eta San Luisen tenpletea, Bide Nagusian egon zen eta O Porriñora eraman zuten Madrilgo metrorako sarrera-pabiloia, 1971. urtean.\nO Porriñok gustu lurtarragoak ditu bere ogi famatuarekin, azal lodi eta mami ugarirekin. Zaporeak eta testurak egun batzuetan irauten dute, eta okindegi batzuek oraindik oratzen jarraitzen dute egur labe zaharretan. Udaberrian, festa bat egiten da eztiaren inguruan, eta, uda amaieran, tripakien jaia.\nErromesek 1. etapari buruz zer iritzi duten Tuitik O Porriñora\nEtaparen profila 1: Tuitik O Porriñora\nEtapa ikusi 2 Urtea: Etapak:\nO Porriño eta Redondela arteko etapa


Lehendakariaren kanpaina. Deia. Noticias de Bizkaia..\nAintzane Ezenarro. (Foto: Jorge Muñoz)\nKaNPAINA bere azken txanpan sartua den honetan, jada egin daiteke azterketa bat alderdi eta hautagai bakoitzak azpimarratu nahi izan duenaz eta horretarako jarraitu duen estrategiaz. Definizioz, kanpainak norberaren proiektuaren berri emateko baldin badira ere, ez da inoiz bere osotasunean betetzen helburu hori: gehienetan norberaren proiektuaren azalpena eta aurkariari erasoa konbinatzen dira.\nHala ere, kanpaina honetan esango nuke alderdi abertzaleek eta alderdi txikiek hautesleriari euren proposamenak helearazten jarri dutela indarra. Erabat bestelakoa izan da, aldiz, PPren eta PSEren estrategia: denbora eta hitz gehiago erabili dituzte aurkaria desakreditatu nahian, euren proiektu politikoa azaltzen baino. Zer eskaintzeko gutxi izanda, bestea deskalifikatzea izan da egitekoa, horrela aurkaria ez ezik, politikaren beraren deskredituan sakonduz.\nPatxi Lopezek ahaztu egin du oraindik ere lehendakari dela; beste lehendakari baten oposizioan kokatu da\nBaina estrategia horretan txapelduna, harritzekoa bada ere, gaur egungo lehendakaria izan da. Lehendakarien kanpainak normalean egindako lana azaltzean izan ohi dira, oposizioak esaten duenari aurre egin, eta egindako aurrerapenen berri ematea. Badirudi, aldiz, Patxi Lopez jaunak ahaztu egin duela oraindik ere lehendakari dela, eta gehiago esango nuke, ahaztu egin duela hautagai dela, eta zuzenean beste lehendakari baten oposizioan kokatu dela, etapak garaia baino lehen errez. Izugarri harrigarria da nola galdetu diezaiokeen, lotsatu gabe, hautagai bati nondik egingo dituen murrizketak diru-sarreren gutxi-tzeari aurre egiteko, erantzun hori ematea oraindik berari dagokionean! Izan ere, hauteskundeak pasa eta gero ere, gobernu berria osatzen den bitartean, Lopezen gobernuak hartu beharko ditu aurtengo aurrekontuetan egin beharreko murrizketen erabakiak. Esan daiteke, beraz, uko egin diola jada lehendakari izateari; ez hurrengo legealdiari begira, baizik eta oraindik indarrean dagoen legealdiari dagokionez ere bai.\nBaina herritar asko lur eta zur utzi gaituena aurkariaren aurka deskalifikazioa eta oinarririk gabeko akusazioak jaurtitzeko erakutsi duen lotsagabekeria izan da. Ez dakit nork diseinatu duen PSEren hauteskunde estrategia, baina gutxieneko gizalegearen aurkako jarduera eta hizketa molde hori lehendakari baten ahotan ikustea erabat atzera egiten duen jokabidea da. Badirudi, hasieratik Iñigo Urkullurekin bilatu zuen buruz-burukoa lortzen ez zuela ikusita, uste izan duela deskalifikazioetan aurrera eginda jasoko duela erantzunen bat. "Gezurra eta buloaren txapelduna" ipini dio azken kalifikatiboa, nork eta aurreko kanpainan lehendakaritzara heltzeko PPrekin paktatuko ez zuela esan eta PPren botoei esker egun lehendakari denak. Berandu bada ere, orain kanpainan onartu du ez zuela egia esan, "okertu egin zela"; baina okertu egin zela ez PPrekin paktatzerakoan, baizik eta ez zuela paktatuko esaterakoan! Beraz, gaur egun ere, zenbakiek emango baliote, PPrekin paktatuko lukeela ulertu beharko dugu, hainbeste kritikatzen dituen murrizketen alderdiarekin.


Haurrentzako xake ikastaroa abiatuko du bihar Marlaxkak : Bidasoko Hitza\nHaurrentzako xake ikastaroa abiatuko du bihar Marlaxkak\nIzena eman nahi duenak telefonoz egin behar du. Hurrengo lau asteazkenetan egingo dute.\nLeku paregabean eta konpainia onean. Horrela egingo da Marlaxka Xake Elkarteak udararako antolatu duen haurrentzako xake hastapen ikastaroa. Bihartik hasita, hurrengo lau asteazkenetan egingo dute Kasino Zaharreko lorategian: hilaren 11, 18 eta 25ean, eta abuztuaren 1ean, 17:30etik 19:00etara. Izena eman nahi duenak 635 70 27 45 telefono zenbakira deitu behar du (Carlos). Ikastaroagatik ordaindu beharreko kuota 20 eurokoa da.\nMarlaxkako haurrak eta nagusiak, Kasino Zaharreko lorategietan jokoan


Jesus Torquemadaren iruzkina Netanyahu Likuden buru aukeratu izanaren inguruan\nPublikatuta: 2019/12/27 08:40 (UTC+1) Azken eguneratzea: 2019/12/27 08:43 (UTC+1)\nBenjamin Netanyahu israeldarrarena munduko herrialde askotan gertatzen ari denaren adibide ona da.\nEl interminable Netanyahu\nPolitiko batzuk, beraien jatorrizko herritatik kanpo ikusita, ustelak, immoralak, gezurtiak, autoritarioak eta barregarriak ere badira. Baina haien herrialdeetan herritarrek behin eta berriz bozkatzen dituzte.\nAntza ahul aurkeztu zen Netanyahu bere alderdiko hauteskunde primarioetara. Ez zituen azkeneko hauteskundeak irabazi eta ez zuen koalizio gobernua osatzea lortu. 13 urteko agintearen higadura bizkar gainean dauka. Hauteskunde primarioetan, orain, eroriko zela zioten… eta botoen % 72 lortu du.\nBeraz, Netanyahu izango da Likud alderdiaren hautagaia martxoaren biko hauteskundeetan. Israelen blokeo egoera argi erakusten dute hauteskundeok. Urtebetean egingo dituzten hirugarrenak izango dira, eta ezer aldatzen ez bada, hauek ere ez dira erabakigarriak izango.